B. Bugár, podpredseda NR SR: (2001-11-29):
M. Benkovský, poslanec: Ďakujem za slovo. Chcel by som sa poďakovať pánu ministrovi za odpoveď a zároveň upozorniť na to, že skutočne ministerstvo hospodárstva pod jeho vedením urobilo dosť na to, aby sa naplnilo uznesenie Národnej rady o zriadení Národného úradu pre cestovný ruch predložením najmä kvalifikovaného návrhu do vlády Slovenskej republiky. Žiaľ, v tejto súvislosti musím ale konštatovať, že vláda Slovenskej republiky, zdá sa mi, úmyselne ťahá problém vytvorenia Národného úradu pre cestovný ruch do stratena. Svedčí o tom aj fakt predloženia návrhu štátneho rozpočtu na rok 2002 v podobe, v akej je predložený, to znamená, bez zohľadnenia návrhov, ktoré predložilo ministerstvo hospodárstva, ako i vládneho návrhu zákona o ústredných orgánoch štátnej správy. Pritom práve v prvom prípade štátneho rozpočtu i návrhu zákona o týchto otázkach sa vedelo od 5. apríla a úmyselne sme tieto problémy otvorili ešte v prvej polovici tohto roku preto, aby sa vláda mohla na riešenia týchto problémov zodpovedne pripraviť. Nemožno sa ani vyhovárať na to, že nebol do vlády predložený návrh zákona o cestovnom ruchu alebo dokonca aj spomínaná koncepcia propagácie a marketingu cestovného ruchu, pretože to sú odťažité zákony alebo právne normy, ktoré sú zahrnuté v Národnom programe rozvoja cestovného ruchu, a preto Národný úrad cestovného ruchu podľa môjho názoru by mohol mať na základe toho príslušné kompetencie, aj obsahovú náplň práce. Predpokladáme, že predložíme tieto pozmeňujúce návrhy k príslušným zákonom k štátnemu rozpočtu v pléne. Pýtam sa, pán minister, či nájdeme podporu aspoň u vás alebo u vlády Slovenskej republiky. Ďakujem. Ľ. Harach, minister hospodárstva SR: Môžem povedať, pán poslanec, len za seba. Ja som ten materiál predložil, tak ako ho odporúčala alebo tak ako prijala uznesenie Národná rada, tak ako ho odporúčala nakoniec aj Rada pre cestovný ruchu ako náš poradný orgán, pretože je to návrh, ktorý reflektuje a odráža potreby podnikateľskej verejnosti pôsobiacej v oblasti cestovného ruchu. Nemal by som v prípade, že vláda prijme kladné stanovisko, lebo vláda a každý člen vlády má právo vyjadriť, trebárs, aj hlasovaním svoje stanovisko k tomuto návrhu. Fakt je ten, že základná tendencia vlády je skôr nezvyšovať ústredné orgány štátnej správy, nezvyšovať administratívu, aj keď v tomto prípade možno zvážiť argument a argumenty, ktoré hovoria o tom, že by išlo skôr o presun pracovníkov z niekoľkých rezortov do jedného koncentrovaného ústredného orgánu štátnej správy a podľa môjho názoru je na najbližšie obdobie na toto taký orgán štátnej správy potrebný. V prípade, že vláda prijme kladné stanovisko, nemal by som obavy z hľadiska finančného zabezpečenia, lebo v rozpočte na rok 2002 sme uplatnili požiadavky ako na inštitucionálne potreby v oblasti cestovného ruchu a v tom vieme vykryť aj problematiku zriadenia nového úradu, rovnako tak na vecnú stránku, to znamená programy, podpory cestovného ruchu, resp. malého a stredného podnikania v oblasti cestovného ruchu. Záver, v prípade kladného stanoviska vlády a príslušných noviel kompetenčného zákona je možné finančne tento projekt zabezpečiť. Ďakujem za pozornosť.